BG Официален вестник на Европейския съюз L 101/1

РЕГЛАМЕНТ (ЕС) 2017/693 НА КОМИСИЯТА

от 7 април 2017 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от битертанол, хлормекват и тебуфенпирад във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 16, параграф 1, буква а), член 17, член 18, параграф 1, буква б) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за битертанол и хломекват са установени в приложение II и част Б от приложение III към Регламент (ЕО) № 396/2005. МДГОВ за тебуфенпирад са установени в част А от приложение III към посочения регламент.

(2) Европейският орган за безопасност на храните, наричан по-нататък „Органът“, представи обосновано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 (2) във връзка с член 12, параграф 1 от него. В Регламент за изпълнение (ЕС) № 767/2013 на Комисията (3) се предвижда оттегляне на одобрението за битертанол, тъй като не е представена изискваната в съответствие с Регламент за изпълнение (ЕС) № 1278/2011 на Комисията (4) допълнителна потвърждаваща информация по отношение на това активно вещество. Всички съществуващи разрешения за продукти за растителна защита, съдържащи битертанол, са оттеглени и не е нотифицирана употреба, разрешена в трети държави. В съответствие с член 17 от Регламент (ЕО) № 396/2005 във връзка с член 14, параграф 1, буква а) от същия регламент МДГОВ, определени за битертанол в приложение II и част Б от приложение III, следва да бъдат заличени. Органът предложи да се измени определението на остатъка за сумата на изомери от битертанол и препоръча да се намалят МДГОВ за растителни и животински продукти до съответната граница на определяне. Тези различни стойности по подразбиране следва да се определят в приложение V към Регламент (ЕО) № 396/2005 в съответствие с член 18, параграф 1, буква б) от Регламент (ЕО) № 396/2005.

(3) Органът предостави обосновано становище относно съществуващите МДГОВ за хлормекват в съответствие с член 12, параграф 1 от Регламент (ЕО) № 396/2005 (5). Той предложи да се измени определението на остатъка за сумата от хлормекват и неговите соли, изразена като хлормекват хлорид. Последните данни от наблюдението показват, че при нетретирани култивирани гъби и нетретирани круши има остатъчни вещества, чието количество е по-високо от границата на определяне. Такива остатъчни количества могат да са резултат от кръстосано замърсяване на култивираните гъби със слама, законно третирана с хлормекват, съответно от непреднамерено пренасяне от предишни употреби на хлормекват в круши. Органът предложи МДГОВ за круши да се определи въз основа на 95 процента от резултатите от данните от целевото наблюдение, както и лицата, отговарящи за управлението на риска, да разгледат пет различни МДГОВ за култивирани гъби, определени въз основа на подходите, препоръчани от Организацията на ООН за прехрана и земеделие съответно за определянето на МДГОВ в подправки и на МДГОВ за вещества с външен произход (6). Тъй като не съществува риск за потребителите, МДГОВ за култивирани гъби следва да бъдат определени на нивото, отговарящо на 99 процента от всички резултати от пробите. Тези МДГОВ ще бъдат преразгледани; при това преразглеждане ще бъде взета предвид информацията, налична в периода от четири години след датата на публикуване на настоящия регламент.

(4) Органът предостави мотивирано становище относно съществуващите МДГОВ за тебуфенпирад в съответствие с член 12, параграф 2 от Регламент (ЕО) № 396/2005 (7) във връзка с член 12, параграф 1 от него. Той установи риск за потребителите по отношение на МДГОВ за сладки пиперки. Поради това е целесъобразно тези МДГОВ да бъдат намалени. Органът стигна до заключението, че липсва част от информацията по отношение на МДГОВ за кайсии, праскови, къпини, полски къпини, фасул (пресен, с шушулки), семена от памук и продукти от животински произход, и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще бъде взета предвид информацията, налична в периода от две години след датата на публикуване на настоящия регламент.

(5) По отношение на продукти, за които употребата на въпросния продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат установени на конкретната граница на определяне или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(6) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. Във връзка с някои вещества тези лаборатории заключиха, че промените в техническо отношение изискват установяването на специални граници на определяне за някои стоки.

(7) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(8) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(9) Поради това Регламент (ЕО) № 396/2005 следва да бъде съответно изменен.

(10) С цел да се позволи нормалното пускане на пазара, преработване и потребление на продуктите, в настоящия регламент следва да се предвиди преходна разпоредба за продуктите, които са били произведени преди изменението на МДГОВ и за които данните показват, че се поддържа високо равнище на защита на потребителите. Тъй като не може да бъде изключен риск за потребителите при настоящите МДГОВ, стойността за тебуфенпирад от „0,01(*) mg/kg“ за употребата му при сладки пиперки следва да се прилага за всички продукти, считано от датата на прилагане на настоящия регламент.

(11) Следва да се предвиди разумен срок преди прилагането на изменените МДГОВ, за да могат държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2

По отношение на активните вещества битертанол и хлормекват във и върху всички продукти продължава да се прилага Регламент (ЕО) № 396/2005, във вида му преди изменението с настоящия регламент, по отношение на продуктите, които са произведени до 3 ноември 2017 г.

По отношение на активното вещество тебуфенпирад във и върху всички продукти с изключение на сладки пиперки продължава да се прилага Регламент (ЕО) № 396/2005, във вида му преди изменението с настоящия регламент, по отношение на продуктите, които са произведени до 3 ноември 2017 г.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 3 ноември 2017 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 7 април 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Преразглеждане на съществуващите максимално допустими граници на остатъчни вещества (МДГОВ) за битертанол в съответствие с член 12 от Регламент (ЕО) № 396/2005. EFSA Journal (Бюлетин на ЕОБХ), 2016; 14(2):4386.

(3) Регламент за изпълнение (ЕС) № 767/2013 на Комисията от 8 август 2013 г. за оттегляне на одобрението на активното вещество битертанол в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (ОВ L 215, 9.8.2013 г., стр. 5).

(4) Регламент за изпълнение (ЕС) № 1278/2011 на Комисията от 8 декември 2011 г. за одобряване на активното вещество битертанол, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011 на Комисията и на Решение 2008/934/ЕО на Комисията (ОВ L 327, 9.12.2011 г., стр. 49).

(5) Европейски орган за безопасност на храните; Преразглеждане на съществуващите максимално допустими граници на остатъчни вещества (МДГОВ) за хлормекват в съответствие с член 12 от Регламент (ЕО) № 396/2005. EFSA Journal (Бюлетин на ЕОБХ), 2016; 14(3):4422.

(6) Организация на ООН за прехрана и земеделие, 2009 г. Submission and evaluation of pesticide residues data for the estimation of Maximum Residue Levels in food and feed (Данни и оценка на данни за остатъци от пестициди за разглеждане на максимално допустимите граници на остатъчни вещества в храни и фуражи). Pesticide Residues (Остатъци от пестициди). 2nd Ed. FAO Plant Production and Protection Paper 197, 264 pp. (Второ издание на бюлетина на Организацията на ООН за прехрана и земеделие, посветен на растениевъдството и растителната защита 197, 264 стр.)

(7) Европейски орган за безопасност на храните; Преразглеждане на съществуващите максимално допустими граници на остатъчни вещества (МДГОВ) за тебуфенпирад в съответствие с член 12 от Регламент (ЕО) № 396/2005. EFSA Journal (Бюлетин на ЕОБХ), 2016; 14(4):4469.